 NA SAMMY WAWERU  MAKUNDI ya kina mama wamejitokeza kushiriki maandamano ya Azimio jijini Nairobi wakiwa na sufuria. Maandamano hayo yanafanyika leo Jumatatu, Machi 20 maeneo mbalimbali nchini, kinara wa muungano huo Raila Odinga akipuuza taarifa ya polisi iliyohoji maandamano ya mrengo wa upinzani si halali. Mnamo Jumapili, Bw Raila alisisitiza kwamba lazima yaendelee akiitaja taarifa ya polisi kama yenye ‘upuzi’. Katika barabara ya Wabera, kati kati mwa jiji la Nairobi (CBD), wanawake wameonekana wakiandamana wakiwa wamepakata sufuria. Wanaimba nyimbo kushikiniza serikali kushusha gharama ya maisha, inayozidi kulemea Wakenya. Hali kadhalika, wanalalamikia bei ya juu ya unga. “Nyinyi mnashika watu hivyo na hakuna unga,” wakanukuliwa wakiteta. Nyimbo zao pia zilisheheni ‘kilio cha wananchi kulala njaa’. Baadhi ya wafuasi wa Azimio CBD wamekamatwa na maafisa wa polisi wanaoshika doria. Hali ya usalama imeimarishwa katika kila kona ya Nairobi, hasa maeneo yenye historia ya vurugu na ghasia. Kituo cha matatu cha Kencon, kilichoko Moi Avenue makundi ya waandamanaji yalitawanywa na askari. Mtaa maarufu wa Kibra, ambao ni mojawapo ya ngome za upinzani umeshuhudia vurugu. Maafisa wa polisi walilazimika kutumia gesi ya vitoa machozi kutawanya waandamanaji, biashara zikisalia kufungwa. Kando na kutaka gharama ya maisha kuangaziwa, Raila Odinga anataka makamishna wa Tume Huru ya Uchaguzi na Mipaka (IEBC) waliojiuzulu na kutimuliwa kufuatia uchaguzi mkuu wa Agosti 9, 2022 kurejeshwa ofisini na shughuli ya kuteua wapya kusimamishwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  